CELEX: 32022R0861
Language: lv
Date: 2022-06-01 00:00:00
Title: Komisijas Īstenošanas regula (ES) 2022/861 (2022. gada 1. jūnijs), ar ko paredz izņēmuma noteikumus attiecībā uz dalībvalstu otrajiem pieteikumiem uz Savienības atbalstu skolu apgādei ar augļiem un dārzeņiem un skolu apgādei ar pienu un atkāpjas no Īstenošanas regulas (ES) 2017/39 attiecībā uz Savienības atbalsta pārdali laikposmam no 2022. gada 1. augusta līdz 2023. gada 31. jūlijam

2.6.2022   
               
               
                  LV
               
               
                  Eiropas Savienības Oficiālais Vēstnesis
               
               
                  L 151/42
               
            
         KOMISIJAS ĪSTENOŠANAS REGULA (ES) 2022/861
         (2022. gada 1. jūnijs),
         ar ko paredz izņēmuma noteikumus attiecībā uz dalībvalstu otrajiem pieteikumiem uz Savienības atbalstu skolu apgādei ar augļiem un dārzeņiem un skolu apgādei ar pienu un atkāpjas no Īstenošanas regulas (ES) 2017/39 attiecībā uz Savienības atbalsta pārdali laikposmam no 2022. gada 1. augusta līdz 2023. gada 31. jūlijam
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) Nr. 1308/2013 (2013. gada 17. decembris), ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (1), un jo īpaši tās 25. panta pirmās daļas d) punktu,
         ņemot vērā Padomes Regulu (ES) Nr. 1370/2013 (2013. gada 16. decembris) par konkrēta atbalsta un kompensāciju noteikšanas pasākumiem saistībā ar lauksaimniecības produktu tirgu kopīgo organizāciju (2) un jo īpaši tās 5. panta 5. punktu,
         tā kā:
         
                     (1)
                  
                  
                     Krievijas 2022. gada 24. februārī uzsāktā militārā agresija pret Ukrainu ir izraisījusi pārvietoto personu masveida pieplūdumu no Ukrainas uz Savienību, un lielākā daļa no šiem cilvēkiem ir sievietes un bērni. Pārvietotie bērni no Ukrainas ātri jāintegrē dalībvalstu izglītības sistēmā, tāpēc vairākas dalībvalstis saskaras ar nepieredzētām grūtībām.
                  
               
                     (2)
                  
                  
                     Regulā (ES) Nr. 1308/2013 noteiktā atbalsta shēma izglītības iestāžu apgādei ar augļiem un dārzeņiem un ar pienu un piena produktiem (“skolu apgādes programma”) ir paredzēta bērniem, kuri regulāri apmeklē bērnudārzus, pirmsskolas izglītības iestādes vai pamatskolas vai vidusskolas izglītības iestādes dalībvalstīs. Tādējādi no Ukrainas pārvietotie bērni, kuri ir integrēti dalībvalstu izglītības sistēmās, ir tiesīgi piedalīties skolu apgādes programmā. Ņemot vērā, ka to bērnu skaits, kuriem ir tiesības pretendēt uz atbalstu, absolūtā izteiksmē vai procentuālā izteiksmē no iedzīvotāju skaita ir palielinājies, vairākas dalībvalstis, kas aktīvi risina Krievijas iebrukuma Ukrainā radītās sekas, var saskarties ar grūtībām īstenot skolu apgādes programmu pēc plāna, ja to Savienības atbalsta piešķīrums netiks palielināts.
                  
               
                     (3)
                  
                  
                     Savienības atbalsta pieprasījumus skolu apgādei ar augļiem un dārzeņiem un skolu apgādei ar pienu attiecībā uz 2022./2023. mācību gadu, kas ilgst no 2022. gada 1. augusta līdz 2023. gada 31. jūlijam, dalībvalstis iesniedza Komisijai līdz 2022. gada 31. janvārim, ka to paredz Komisijas Īstenošanas regulas (ES) 2017/39 (3) 3. panta pirmās daļas a) punkts. Pamatojoties uz minētajiem pieprasījumiem, kas iesniegti pirms Krievijas iebrukuma Ukrainā, Komisija ar Īstenošanas lēmumu (ES) 2022/493 (4) noteica Savienības atbalsta galīgos piešķīrumus katrai dalībvalstij. Pieejamā informācija par to, cik lielā mērā dažas dalībvalstis pēdējos mācību gados ir izmantojušas Savienības atbalsta galīgos piešķīrumus, liecina par risku, ka dažas dalībvalstis, iespējams, nevarēs pilnībā izmantot savu galīgo piešķīrumu.
                  
               
                     (4)
                  
                  
                     Ņemot vērā jaunās vajadzības un Savienības un dalībvalstu solidaritāti ar Ukrainu, ir lietderīgi paredzēt ārkārtas noteikumus, kas ļautu dalībvalstīm līdz 2022. gada 15. jūnijam attiecībā uz laikposmu no 2022. gada 1. augusta līdz 2023. gada 31. jūlijam iesniegt otru Savienības atbalsta pieprasījumu skolu apgādei ar augļiem un dārzeņiem un skolu apgādei ar pienu. Šī iespēja būtu jāsasaista ar nepieciešamību rūpēties par pārvietotajiem bērniem no Ukrainas, kuri minētajā laikposmā reģistrēti dalībvalstu izglītības iestādēs. Dalībvalstīm vajadzētu būt iespējai norādīt vai nu savu vēlmi izmantot vairāk nekā to galīgais Savienības atbalsta piešķīrums, kas noteikts Īstenošanas lēmuma (ES) 2022/493 I pielikumā, vai galīgā piešķīruma summu, kas netiek pieprasīta, ja tās nevēlas izmantot visu minētā piešķīruma summu. Pirmajai iespējai būtu jāattiecas tikai uz tām dalībvalstīm, kuras ir pierādījušas Savienības atbalsta galīgā piešķīruma pienācīgu apguvi, pamatojoties uz finansiālo izpildi 2018./2019. mācību gadā, kas pirms Covid-19 pandēmijas bija pēdējais mācību gads. Šo dalībvalstu pieprasījumi būtu jābalsta tikai uz to no Ukrainas pārvietoto bērnu skaitu, kuri ietilpst dalībvalstu stratēģijā noteiktajā mērķgrupā saskaņā ar Īstenošanas regulas (ES) 2017/39 2. panta 1. punkta f) apakšpunktu, pienācīgi pamatojot to ar pieejamajiem datiem. Būtu jāuzskata, ka dalībvalstis, kas nav iesniegušas otru pieprasījumu, ir apstiprinājušas galīgos piešķīrumus, kas noteikti Īstenošanas lēmuma (ES) 2022/493 I pielikumā.
                  
               
                     (5)
                  
                  
                     Īstenošanas regulas (ES) 2017/39 7. panta 1. punktā ir paredzēti Savienības atbalsta pārdales noteikumi. Komisijai atbalsta galīgā summa jānosaka, pārdalot nepieprasītos indikatīvos piešķīrumus vai to nepieprasītās daļas. Lai Komisija varētu ņemt vērā arī jaunus pieprasījumus, kas saistīti ar Krievijas iebrukumu Ukrainā, ir lietderīgi no minētajiem noteikumiem atkāpties, lai laikposmam no 2022. gada 1. augusta līdz 2023. gada 31. jūlijam noteiktu pārskatītu Savienības atbalsta galīgo piešķīrumu. Saskaņā ar Regulas (ES) Nr. 1370/2013 5. panta 5. punkta otro daļu Savienības atbalsta galīgo piešķīrumu nepieprasītu summu pārdales pamatā ir bērnu skaits vecumā no sešiem līdz desmit gadiem dalībvalstīs.
                  
               
                     (6)
                  
                  
                     Skolu apgādei ar augļiem un dārzeņiem un skolu apgādei ar pienu paredzētā Savienības atbalsta galīgo piešķīrumu noteikšana laikposmam no 2022. gada 1. augusta līdz 2023. gada 31. jūlijam, ņemot vērā Savienības atbalsta otro pieprasījumu, būtu jāveic pēc iespējas drīzāk, lai dalībvalstis varētu laikus plānot un veikt skolu apgādes programmas īstenošanai vajadzīgos sagatavošanas pasākumus, tāpēc šai regulai būtu jāstājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
                  
               
                     (7)
                  
                  
                     Šajā regulā paredzētie pasākumi ir saskaņā ar Lauksaimniecības tirgu kopīgās organizācijas komitejas atzinumu,
                  
               IR PIEŅĒMUSI ŠO REGULU.
         
            1. pants
            Par laikposmu no 2022. gada 1. augusta līdz 2023. gada 31. jūlijam dalībvalstis līdz 2022. gada 15. jūnijam var iesniegt otru Savienības atbalsta pieprasījumu, kurā norādīta:
            
                        a)
                     
                     
                        gatavība izmantot vairāk nekā Īstenošanas lēmuma (ES) 2022/493 I pielikumā noteiktais galīgais Savienības atbalsta piešķīrums skolu apgādei ar augļiem un dārzeņiem un/vai skolu apgādei ar pienu, un pieprasītā papildu summa, ja ir pieejams papildu piešķīrums; vai
                     
                  
                        b)
                     
                     
                        Īstenošanas lēmuma (ES) 2022/493 I pielikumā noteiktā Savienības atbalsta galīgā piešķīruma summa skolu apgādei ar augļiem un dārzeņiem un/vai skolu apgādei ar pienu, kas netiek pieprasīta, ja nav vēlēšanās izmantot visu minētā piešķīruma summu.
                     
                  Dalībvalstis papildu Savienības atbalsta summu saskaņā ar pirmās daļas a) apakšpunktu var pieprasīt tikai tad, ja Savienības atbalsta galīgais piešķīrums 2018./2019. mācību gadam, kas ilga no 2018. gada 1. augusta līdz 2019. gada 31. jūlijam, ir izmantots par 75 % vai lielākā apmērā, ņemot vērā deklarācijas par izdevumiem līdz 2021. gada 31. decembrim, kas Komisijai nosūtītas saskaņā ar Komisijas Īstenošanas regulas (ES) Nr. 908/2014 (5) 10. pantu. Dalībvalstu pieprasījumu sasaista ar to no Ukrainas pārvietoto bērnu skaitu, kuri minētā pieprasījuma iesniegšanas laikā ietilpst dalībvalstu stratēģijā noteiktajā mērķgrupā saskaņā ar Īstenošanas regulas (ES) 2017/39 2. panta 1. punkta f) apakšpunktu, un to pienācīgi pamato ar pieejamajiem datiem.
            Ja dalībvalsts neiesniedz Savienības atbalsta pieprasījumu saskaņā ar pirmo daļu, uzskata, ka tā ir apstiprinājusi galīgos piešķīrumus, kas noteikti Īstenošanas lēmuma (ES) 2022/493 I pielikumā.
         
         
            2. pants
            Atkāpjoties no Īstenošanas regulas (ES) 2017/39 7. panta 1. punkta, Komisija līdz 2022. gada 15. jūlijam var nolemt ņemt vērā arī otros Savienības atbalsta pieprasījumus, kas iesniegti saskaņā ar šīs regulas 1. pantu, lai laikposmam no 2022. gada 1. augusta līdz 2023. gada 31. jūlijam noteiktu Savienības atbalsta galīgos piešķīrumus.
         
         
            3. pants
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2022. gada 1. jūnijā
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 347, 20.12.2013., 671. lpp.
         
         
            (2)  OV L 346, 20.12.2013., 12. lpp.
         
         
            (3)  Komisijas Īstenošanas regula (ES) 2017/39 (2016. gada 3. novembris) par to, kā Eiropas Parlamenta un Padomes Regulu (ES) Nr. 1308/2013 piemērot attiecībā uz Savienības atbalstu izglītības iestāžu apgādei ar augļiem un dārzeņiem, banāniem un pienu (OV L 5, 10.1.2017., 1. lpp.).
         
            (4)  Komisijas Īstenošanas lēmums (ES) 2022/493 (2022. gada 21. marts), ar ko nosaka skolu apgādei ar augļiem un dārzeņiem un skolu apgādei ar pienu paredzētā Savienības atbalsta galīgo piešķīrumu dalībvalstīm periodam no 2022. gada 1. augusta līdz 2023. gada 31. jūlijam un groza Īstenošanas lēmumu (ES) 2021/462 (OV L 100, 28.3.2022., 55. lpp.).
         
            (5)  Komisijas Īstenošanas regula (ES) Nr. 908/2014 (2014. gada 6. augusts), ar ko paredz noteikumus par to, kā Eiropas Parlamenta un Padomes Regulu (ES) Nr. 1306/2013 piemēro attiecībā uz maksājumu aģentūrām un citām struktūrām, finanšu pārvaldību, grāmatojumu noskaidrošanu, noteikumiem par pārbaudēm, nodrošinājumu un pārredzamību (OV L 255, 28.8.2014., 59. lpp.).